Pasiūlymas TARYBOS REGLAMENTAS kuriuo iš dalies keičiamas Reglamento (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo I priedas /* COM/2013/0186 final - 2013/0098 (NLE) */





AIŠKINAMASIS MEMORANDUMAS 1. PASIŪLYMO APLINKYBĖS Šio Tarybos reglamento projekto tikslas – autonominiu pagrindu taikyti bemuitį režimą plokštiesiems monitoriams, kurie priimtinu funkcionalumo lygiu gali rodyti automatinio duomenų apdorojimo mašinų signalus. Ši sąvoka reiškia plokščiuosius monitorius, kurie, nors ir nėra naudojami vien tik arba daugiausia automatinio duomenų apdorojimo sistemoje, naudotojui gali pakankamu parametrų lygiu rodyti automatinio duomenų apdorojimo mašinos signalus. Suderintos sistemos subpozicijai 8528 51 priskiriami monitoriai, naudojami vien tik arba daugiausia automatinio duomenų apdorojimo sistemoje, priskiriamoje 8471 pozicijai. Konvencinė šių monitorių muito norma yra „neapmuitinama“. Jei monitoriai yra kitokie nei naudojami vien tik arba daugiausia automatinio duomenų apdorojimo sistemoje, priskiriamoje 8471 pozicijai, jie priskiriami Suderintos sistemos subpozicijai 8528 59. Konvencinė šio antrojo tipo monitorių muito norma yra 14 proc. Savo sprendime Byloje C-376/07 (Kamino) Europos Sąjungos Teisingumo Teismas nurodė, kad monitorių klasifikavimo tikslais reikia įvertinti, tiek tai, kiek jie gali atlikti įvairių funkcijų, tiek kokybės lygį, kurį jie pasiekia jas atlikdami, atsižvelgiant į tokių monitorių požymius bei objektyvias savybes. Tačiau dėl skaitmeninių technologijų susiliejimo labai sunku vien pagal techninius ir objektyvius požymius nustatyti, ar tam tikras monitorius yra toks, kuris naudojamas vien tik arba daugiausia automatinio duomenų apdorojimo sistemoje, priskiriamoje 8471 pozicijai. Visų pirma, tapo techniškai neįmanoma užtikrinti, kad plokštieji monitoriai, kurie priimtinu funkcionalumo lygiu gali rodyti automatinio duomenų apdorojimo sistemų ir kitų šaltinių (pavyzdžiui, DVD grotuvų, vaizdo kamerų, palydovinių imtuvų) signalus, būtų klasifikuojami teisingai ir vienodai. Šiuo metu didelę į ES importuojamų monitorių dalį sudaro plokštieji monitoriai, kurie priimtinu funkcionalumo lygiu gali rodyti ir automatinio duomenų apdorojimo sistemų, ir kitų šaltinių signalus. Šis teiginys ypač taikytinas profesionalios paskirties monitorių, naudojamų specialiuose (pavyzdžiui, diagnozės arba mokslinių tyrimų) sektoriuose, tipams. Siekiant ES teritorijoje užtikrinti racionalią gamybos raidą ir vartojimo plėtrą, taip pat skatinti valstybių narių ir tračiųjų šalių prekybą, bemuičio režimo taikymas minėtiems monitoriams atitinka Europos vartotojų ir pramonės įmonių interesus. Laikoma, kad pridedamas pasiūlymas yra subalansuota priemonė, kuria atsižvelgiama į teisines aplinkybes ir Europos vartotojų ir pramonės įmonių interesus. Šis pasiūlymas atitinka Sąjungos išorės prekybos ir pramonės politiką. Atsižvelgiant į išdėstytus dalykus, siūloma atitinkamai iš dalies pakeisti Tarybos reglamentą (EEB) Nr. 2658/87. 2. KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI 2012 m. rugsėjo 27 d. konsultuotasi su Muitinės kodekso komiteto Tarifų ir statistinės nomenklatūros skyriumi. Su Sąjungos pramonės atstovais konsultuotasi 2012 m. lapkričio 13 d. 3. TEISINIAI PASIŪLYMO ASPEKTAI Šio pasiūlymo teisinis pagrindas – Sutarties dėl Europos Sąjungos veikimo 31 ir 32 straipsniai. Pasiūlymui subsidiarumo principas netaikomas, nes ši sritis priklauso išimtinei Sąjungos kompetencijai. Pasiūlymas atitinka proporcingumo principą, nes, kaip numatyta Sutartyje, juo skatinama valstybių narių ir trečiųjų šalių prekyba bei derinami ekonominių operacijų vykdytojų (Bendrijos gamintojų ir importuotojų) komerciniai interesai, nekeičiant ES PPO sąrašo. Remiantis Sutarties dėl Europos Sąjungos veikimo 31 straipsniu, autonominę muitų normą, remdamasi Komisijos pasiūlymu, kvalifikuota balsų dauguma nustato Taryba. 4. POVEIKIS BIUDŽETUI Tradiciniais nuosavais ištekliais laikomų įplaukų sumažėtų apie 20,5 mln. EUR per metus (2011 m. importo statistiniais duomenimis). 2013/0098 (NLE) Pasiūlymas TARYBOS REGLAMENTAS kuriuo iš dalies keičiamas Reglamento (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo I priedas EUROPOS SĄJUNGOS TARYBA, atsižvelgdama į Sutartį dėl Europos Sąjungos veikimo, ypač į jos 31 straipsnį, atsižvelgdama į Europos Komisijos pasiūlymą, kadangi: (1) Suderintos sistemos pozicijai 8528 51 priskiriami monitoriai (išskyrus kineskopinius), naudojami vien tik arba daugiausia automatinio duomenų apdorojimo sistemoje, priskiriamoje 8471 pozicijai. Jei monitoriai yra kitokie nei naudojami vien tik arba daugiausia su automatinio duomenų apdorojimo sistemoje, priskiriamoje 8471 pozicijai, jie priskiriami Suderintos sistemos subpozicijai 8528 59; (2) pagal išnagrinėtą Europos Sąjungos Teisingumo Teismo bylą[1], monitoriai priskiriami Suderintos sistemos subpozicijai 8528 51 arba 8528 59 remiantis bendru objektyvių tam tikro monitoriaus požymių ir savybių vertinimu; (3) dėl skaitmeninių technologijų susiliejimo labai sunku vien pagal techninius požymius nustatyti, ar tam tikras monitorius yra naudojamas vien tik arba daugiausia automatinio duomenų apdorojimo sistemoje, priskiriamoje 8471 pozicijai. Visų pirma, tapo techniškai neįmanoma užtikrinti, kad plokštieji monitoriai, kurie priimtinu funkcionalumo lygiu gali rodyti automatinio duomenų apdorojimo sistemų ir kitų šaltinių signalus, būtų klasifikuojami teisingai ir vienodai; (4) siekiant Sąjungos teritorijoje užtikrinti racionalią gamybos raidą ir vartojimo plėtrą, taip pat skatinti valstybių narių ir trečiųjų šalių prekybą, bemuičio režimo taikymas minėtiems monitoriams atitinka Sąjungos vartotojų ir pramonės įmonių interesus; (5) todėl Reglamento (EEB) Nr. 2658/87 I priedą reikėtų atitinkamai iš dalies pakeisti, PRIĖMĖ ŠĮ REGLAMENTĄ: 1 straipsnis 1. Reglamento (EEB) Nr. 2658/87 I priedas iš dalies keičiamas pagal šio reglamento priedą. 2. Šiame reglamente numatyti Kombinuotosios nomenklatūros subpozicijų pakeitimai taikomi kaip TARIC subpozicijos, kol pagal Reglamento (EEB) Nr. 2658/87 12 straipsnį jie bus įtraukti į Kombinuotąją nomenklatūrą. 2 straipsnis Šis reglamentas įsigalioja 2013 m. birželio 1 d. Šis reglamentas yra privalomas visas ir tiesiogiai taikomas visose valstybėse narėse. Priimta Briuselyje Tarybos vardu Pirmininkas PRIEDAS Reglamento (EEB) Nr. 2658/87 I priedo 85 skyriaus XVI skirsnio antroje dalyje Kombinuotosios nomenklatūros kodų 8528 59, 8528 59 10, 8528 59 40 ir 8528 59 80 eilutės pakeičiamos taip: „8528 59 || – – Kiti: || || || – – – Plokštieji monitoriai, galintys priimtinu funkcionalumo lygiu rodyti automatinio duomenų apdorojimo mašinų signalus || || 8528 59 20(1) || – – – – Vienspalvio vaizdo || 14(5) || p/st || – – – – Spalvoto vaizdo || || 8528 59 31(2) || – – – – – Kurių ekranas pagamintas naudojant skystakristalio monitoriaus (LCD) technologiją || 14(5) || p/st 8528 59 39(3) || – – – – Kiti || 14(5) || p/st 8528 59 70(4) || – – – Kiti || 14 || p/st. (1) TARIC kodas 8528 59 10 20 (2) TARIC kodas 8528 59 40 91 (3) TARIC kodas 8528 59 80 91 (4) TARIC kodai 8528 59 10 90, 8528 59 40 99 ir 8528 59 80 99 (5) Autonominė muito norma – neapmuitinama.“ FINANSINĖ TEISĖS AKTO PASIŪLYMO PAŽYMA 1. PASIŪLYMO (INICIATYVOS) STRUKTŪRA 1.1. Pasiūlymo (iniciatyvos) pavadinimas Tarybos reglamentas, kuriuo iš dalies keičiamas Tarybos reglamento (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo I priedas 1.2. Pasiūlymo (iniciatyvos) pobūdis Autonominiu pagrindu taikyti bemuitį režimą tam tikriems pramoniniams gaminiams, priskiriamiems 1987 m. liepos 23 d. Reglamento (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo I priedo 8528 pozicijai 1.3. Tikslas Autonominiu pagrindu taikyti bemuitį režimą plokštiesiems monitoriams, kurie priimtinu funkcionalumo lygiu gali rodyti automatinio duomenų apdorojimo mašinų signalus. Ši sąvoka reiškia plokščiuosius monitorius, kurie, nors ir nėra naudojami vien tik arba daugiausia automatinio duomenų apdorojimo sistemoje, naudotojui gali pakankamu parametrų lygiu rodyti automatinio duomenų apdorojimo mašinos signalus. 1.4. Pasiūlymo (iniciatyvos) pagrindas Dėl skaitmeninių technologijų susiliejimo labai sunku vien pagal techninius ir objektyvius požymius nustatyti, ar tam tikras monitorius yra toks, kuris naudojamas vien tik arba daugiausia automatinio duomenų apdorojimo sistemoje, priskiriamoje 8471 pozicijai. Visų pirma, tapo techniškai neįmanoma užtikrinti, kad plokštieji monitoriai, kurie priimtinu funkcionalumo lygiu gali rodyti automatinio duomenų apdorojimo sistemų ir kitų šaltinių (pavyzdžiui, DVD grotuvų, vaizdo kamerų, palydovinių imtuvų) signalus, būtų klasifikuojami teisingai ir vienodai. Šiuo metu didelę į ES importuojamų monitorių dalį sudaro plokštieji monitoriai, kurie priimtinu funkcionalumo lygiu gali rodyti ir automatinio duomenų apdorojimo sistemų, ir kitų šaltinių signalus. Šis teiginys ypač taikytinas profesionalios paskirties monitorių, naudojamų specialiuose (pavyzdžiui, diagnozės arba mokslinių tyrimų) sektoriuose, tipams. Siekiant ES teritorijoje užtikrinti racionalią gamybos raidą ir vartojimo plėtrą, taip pat skatinti valstybių narių ir tračiųjų šalių prekybą, bemuičio režimo taikymas minėtiems monitoriams atitinka Europos vartotojų ir pramonės įmonių interesus. 1.5. Trukmė ir finansinis poveikis Trukmė. Pasiūlymo trukmė neribota Finansinis poveikis. Tradiciniais nuosavais ištekliais laikomų įplaukų sumažėtų apie 20,5 mln. EUR per metus (2011 m. importo statistiniais duomenimis) 1.6. Numatomas valdymo metodas Sąjungos muitinės kodekso stebėjimo, kontrolės ir valdymo nuostatų taikymas 2. NUMATOMAS PASIŪLYMO FINANSINIS POVEIKIS Numatomas poveikis įplaukoms – ¨ Pasiūlymas (iniciatyva) neturi finansinio poveikio įplaukoms – x Pasiūlymas (iniciatyva) turi finansinį poveikį: – x nuosaviems ištekliams – ¨ įvairioms įplaukoms mln. EUR (tūkstantųjų tikslumu) Biudžeto įplaukų eilutė || Einamųjų metų biudžeto asignavimai || Pasiūlymo (iniciatyvos) poveikis[2] Metai N || Metai N+1 120 straipsnis || / || 8 mėnesiai x 20,5 mln. EUR 12 mėnesių || 20,5 mln. EUR Pasiūlymo trukmė neribota Nurodyti poveikio įplaukoms apskaičiavimo metodą. Tradiciniais nuosavais ištekliais laikomų įplaukų sumažėjimas apskaičiuotas remiantis 2011 m. į ES importuotų gaminių, priskiriamų TARIC kodams 8528 59 10 90, 8528 59 40 90 ir 8528 89 80 90, verte. Duomenis pateikė Eurostatas. Pirmiausia per ataskaitinius 2011 m. importuotų monitorių, priskiriamų TARIC kodams 8528 59 10 90, 8528 59 40 90 ir 8528 89 80 90, vertė padauginta iš ad valorem muito normos (14 proc.). Tuomet atskaitytos surinkimo išlaidos (25 proc.) ir taip apskaičiuotos 2011 m. ES tradiciniais nuosavais ištekliais laikomos įplaukos. Skaičiavimo rezultatas - TARIC kodas 8528 59 10 90 – (10 891 640 EUR x 14 proc.) x 75 proc. = 1 143 622,20 EUR - TARIC kodas 8528 59 40 90 – (233 167 690 EUR x 14 proc.) x 75 proc. = 24 482 607,45 EUR - TARIC kodas 8528 89 80 90 – 2011 m. neprekiauta. Priėmus šį pasiūlymo projektą, bemuitis režimas būtų taikomas ne visiems gaminiams, kurie priskiriami šiems TARIC kodams. Priemonė taikoma tik tam tikriems monitoriams (plokštiesiems monitoriams, kurie priimtinu funkcionalumo lygiu gali rodyti automatinio duomenų apdorojimo mašinų signalus). Atsižvelgiant į numatomą priemonės taikymo sritį ir ES rinkoje esančių gaminių pobūdį, galima apytiksliai apskaičiuoti, kad bent 80 proc. pagal minėtus TARIC kodus importuojamų gaminių pateks į šios apibrėžties sritį. Todėl apytikslis tradiciniais nuosavais ištekliais laikomų įplaukų sumažėjimas per metus turėtų būti apskaičiuojamas taip: (1 143 622,20 EUR + 24 482 607,45 EUR) * 80 proc. = 20 500 983,72 EUR. Finansinis poveikis pasiūlymo įsigaliojimo metais apskaičiuojamas proporcingai. Tradiciniais nuosavais ištekliais laikomų įplaukų sumažėjimas kompensuojamas valstybių narių įnašais, pagrįstais BNP. [1] Byla C-376/07 Kamino [2009], Rink. p. I-1167. [2] Tradiciniai nuosavi ištekliai (muitai, cukraus mokesčiai) turi būti nurodomi grynosiomis sumomis, t. y. iš bendros sumos atskaičius 25 % surinkimo išlaidų.